CELEX: 32021D1774
Language: sl
Date: 2021-10-05 00:00:00
Title: Izvedbeni sklep Sveta (EU) 2021/1774 z dne 5. oktobra 2021 o spremembi Izvedbenega sklepa (EU) 2018/1493 o dovoljenju Madžarski, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost

11.10.2021   
               
               
                  SL
               
               
                  Uradni list Evropske unije
               
               
                  L 360/108
               
            
         IZVEDBENI SKLEP SVETA (EU) 2021/1774
         z dne 5. oktobra 2021
         o spremembi Izvedbenega sklepa (EU) 2018/1493 o dovoljenju Madžarski, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1), prvi pododstavek, Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Z Izvedbenim sklepom Sveta (EU) 2018/1493 (2) je bilo Madžarski dovoljeno, da do 31. decembra 2021 uporablja posebni ukrep, ki na eni strani omejuje pravico do odbitka davka na dodano vrednost (DDV) na izdatke v zvezi z osebnimi avtomobili, ki se ne uporabljajo izključno za poslovne namene, na 50 %, z odstopanjem od členov 168 in 168a Direktive 2006/112/ES, ter na drugi strani določa, da se uporaba osebnega avtomobila, vključenega v sredstva davčnega zavezanca, za neposlovne namene ne obravnava kot storitev za plačilo, kadar za zadevni avtomobil velja omejitev, ki se dovoli na podlagi člena 1 navedenega izvedbenega sklepa, z odstopanjem od člena 26(1), točka (a), navedene direktive (v nadaljnjem besedilu: posebni ukrep).
                  
               
                     (2)
                  
                  
                     Madžarska je z dopisom, ki ga je Komisija evidentirala 25. februarja 2021, zaprosila za dovoljenje za nadaljnjo uporabo posebnega ukrepa (v nadaljnjem besedilu: zahteva za podaljšanje).
                  
               
                     (3)
                  
                  
                     Na podlagi člena 395(2), drugi pododstavek, Direktive 2006/112/ES je Komisija z dopisom z dne 7. aprila 2021 zahtevo Madžarske posredovala drugim državam članicam. Z dopisom z dne 8. aprila 2021 je Komisija uradno obvestila Madžarsko, da ima vse informacije, potrebne za presojo zahteve za podaljšanje.
                  
               
                     (4)
                  
                  
                     Na podlagi člena 5 Izvedbenega sklepa (EU) 2018/1493 je Madžarska skupaj z zahtevo za podaljšanje predložila poročilo, ki vključuje pregled odstotka, določenega za odbitek DDV. Madžarska na podlagi trenutno razpoložljivih informacij, in sicer rezultatov davčnega nadzora in statističnih podatkov v zvezi z zasebno uporabo osebnih avtomobilov, v svoji zahtevi za podaljšanje potrjuje, da je omejitev na 50 % še vedno upravičena in primerna. Poleg tega se je pri poenostavljenem pobiranju DDV s posebnim ukrepom dejansko zmanjšalo upravno breme za podjetja in davčne organe. Hkrati preprečuje davčno utajo zaradi nepravilnega vodenja evidenc. Zato bi bilo treba Madžarski dovoliti nadaljnjo uporabo posebnega ukrepa.
                  
               
                     (5)
                  
                  
                     Podaljšanje posebnega ukrepa bi bilo treba časovno omejiti, da se lahko ocenita njegova učinkovitost in ustrezen odstotek. Madžarski bi bilo zato treba dovoliti, da posebni ukrep uporablja še naprej za omejeno obdobje do 31. decembra 2024.
                  
               
                     (6)
                  
                  
                     Če bi Madžarska menila, da je potrebno podaljšanje dovoljenja po letu 2024, bi morala Komisiji najpozneje do 31. marca 2024 predložiti poročilo, ki vključuje pregled odstotkovne omejitve, skupaj z zahtevo za podaljšanje.
                  
               
                     (7)
                  
                  
                     Posebni ukrep bo imel zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplival na lastna sredstva Unije iz pobranega DDV.
                  
               
                     (8)
                  
                  
                     Izvedbeni sklep (EU) 2018/1493 bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            Člen 5 Izvedbenega sklepa (EU) 2018/1493 se nadomesti z naslednjim:
            
               
                  „Člen 5
                  Ta sklep se uporablja od 1. januarja 2019 do 31. decembra 2024.
                  Vsaka zahteva za podaljšanje dovoljenja iz tega sklepa se predloži Komisiji do 31. marca 2024, priloži pa se ji poročilo, ki vključuje pregled odstotka iz člena 1.“
               
            
         
         
            Člen 2
            Ta sklep začne učinkovati z dnem uradne obvestitve.
         
         
            Člen 3
            Ta sklep je naslovljen na Madžarsko.
         
         
            V Luxembourgu, 5. oktobra 2021
            
               
                  Za Svet
               
               
                  predsednik
               
               A. ŠIRCELJ
            
         
         
            (1)  UL L 347, 11.12.2006, str. 1.
         
            (2)  Izvedbeni sklep Sveta (EU) 2018/1493 z dne 2. oktobra 2018 o dovoljenju Madžarski, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost (UL L 252, 8.10.2018, str. 44).